Izakhamizi zeInsiza Zithi Ukulima Ngokuthelezela Kuzilethele Isivuno Esihle Lonyaka
Izakhamizi zemangweni weSiwaze leMbondweni ongani kuhle izulu, ezibikwa sezileminyaka zikhala ngokusilela kokudla kanye lamanzi ezifuyo ziveza elomhlathi ngesivuno salonyaka.
BULAWAYO — Izakhamizi ze Insiza endaweni ye Siwaze leMbondweni zithi ukwakhiwa kwedamu kanye lensimu zokuthelezelwa bephathiswa luhlangothi lwenhlanganiso yomanyano wamazwe womhlaba, iWorld Food Programme sokulethe ukuhlaliseka ngendaba yokutholakala kokudla ngemva kweminyaka umangoye edlalela eziko lapho izulu lingananga kuhle. Izakhamizi zakulindawo esemangweni ongani kuhle izulu, sezileminyaka zikhala ngokusilela kokudla kanye lokusilela kwamanzi ezifuyo. Ngomnyaka ophelileyo, izakhamizi lezi zabhalele inhlanganiso ephathisa uzulu iWorld Vision eyabacelela usizo kuWFP eyiyo eyaletha imali yokwakha idamu eMbondweni kanye lokudinga impompi zamanzi zokuqhelisa insimu yokulima eSiwaze. Umnumzana Abednico Tshuma, oweSiwaze uthi lapho ababesikha amanzi bekungasela lutho ngenxa yokuthi bekungela mduli wedamu ukuze amanzi ahlale kodwa bekuthi izulu lingana kuphange kube ludaka olungagcini manzi njalo izifuyo zabo zibanjelwe zidinga amanzi okunatha. Uthi iWFP yabaphathisa ngempahla eyayidingeka ukwakha umduli, ingcitshi ezabafundisa ngokuthi lumsebenzi uqhutshwa njani kanye langokudla ngesikhathi besebenza kulelidamu. UNkosikazi Sifanele Moyo, olima kulindawo ephethe izivande lapho okulinywa khona ukudla okwakha umzimba, ama nutrition garden, uthi abalimi ukuthi badle kuphela kodwa bayathengisa okubapha imali yokubhadalela abantwana indleko zesikolo. Wengeze esithi izivande lezi seziguqule impilo zabo ngoba sebefundile ukuthi balakho ukuzisebenzela banakekele abantwababo baphinde benelise lokuphathisa labo asebekhulile labaswelayo esigabeni sabo ngokulima lokhu kulokumelela ukuthi bazakhangezwa zinhlanganiso ezivela khatshana besebelala ngenqweqwe zomlomo lapho zingasabuyanga. Umnumzana Bafo Ndiweni, oyisakhamuzi uthi kuqakathekile ukuthi izakhamizi zazi ukuthi lapho zithola uncedo, injongo yikuthuthukisa impilo zabo ngoba inhlanganiso lezi ziyatshiya lokhu ezithe zakwakha. Uthi insimu lezi zokuthelela kanye lamadamu la ayilifa labo lezi zukulwane kungakho kumele uzulu asukumele phezulu lapho ethe wathola inhlanganiso ezilesifiso sokuphathisa. Umnumzana Thomson Phiri, okhangela ukuhanjiswa kwembiko kunhlanganiso ye WFP, uthi sebeguqule indlela abasebenza ngayo kusuka ekupheni uzulu ukudla kodwa khathesi sebekhangelele ukuphathisa uzulu ukuthi abelempahla azasala layo imphathise sonke isikhathi lapho kuthe kwaba lendlala kumbe izulu lingananga ngendlela. Uthi amadamu la, insimu zokuthelelwa kanye lempompi lezi zokuthelela zisala ziyimpahla kazulu wakuleyondawo oba nguye olomlandu wokuphatha limpahla ngendlela. Lanxa izulu line kakhulu nyakenye, inengi labantu elilimayo kanye lezifuyo, sebebhekane lokusilela kwamanzi ngenxa yokuswela amadamu kanye lezinye indlela zokulondoloza amanzi lapho izulu lisina.